苏轼
甘露寺
江山岂不好，独游情易阑。
但有相携人，何必素所欢。
我欲访甘露，当途无闲官。
二子旧不识，欣然肯联鞍。
古郡山为城，层梯转朱栏。
楼台断崖上，地窄天水宽。
一览吞数州，山长江漫漫。
却望大明寺，惟见烟中竿。
很石卧庭下，穹窿如伏羱。
缅怀卧龙公，挟策事琱钻。
一谈收猘子，再说走老瞒。
名高有余想，事往无留观。
萧翁古铁镬，相对空团团。
陂陀受百斛，积雨生微澜。
泗水逸周鼎，渭城辞汉盘。
山川失故态，怪此能独完。
僧繇六化人，霓衣挂冰纨。
隐见十二叠，观者疑夸谩。
破板陆生画，青猊戏盘跚。
上有二天人，挥手如翔鸾。
笔墨虽欲尽，典刑垂不刊。
赫赫赞皇公，英姿凛以寒。
古柏亲手种，挺然谁敢干。
枝撑云峰裂，根入石窟蟠。
薙草得断碑，斩崖出金棺。
瘗藏岂不牢，见伏理可叹。
四雄皆龙虎，遗迹俨未刓。
方其盛壮时，争夺肯少安。
废兴属造物，迁逝谁控抟。
况彼妄庸子，而欲事所难。
古今共一轨，后世徒辛酸。
聊兴广武叹，不待雍门弹。